Summary: "Escoitará" os partidos para buscar "consensos" sobre a nova cita electoral, mais convocaráas el.

O presidente da Xunta, Alberto Núñez Feixoo, explicou que alcanzou un "principio de acordo" en torno ao decreto polo que se suspenderán as eleccións convocadas para o 5 de abril, cuestión que todas as formacións políticas apoiaron. Neste sentido, anunciou que buscará o "consenso" para a nova cita electoral e o propio decreto incluirá que o presidente galego "escoite" as formacións políticas para determinar a nova data. A cita coas urnas será unha vez levantado o estado de alarma. En todo caso, a decisión da convocatoria descansará con el, tal e como está facultado actualmente polo Estatuto de autonomía. De feito, no caso dun procedemento ordinario, non é obrigatorio que o presidente consulte aos partidos políticos. Este principio de acordo terá que dar forma definitiva ao decreto que a Xunta enviará á Xunta Electoral. Fexoo explicou que a idea é aprobar o decreto esta cuarta feira para que entre en vigor esta quinta feira, antes de que tivese que comezar a campaña electoral. Elimináronse do proxecto de decreto todas as referencias temporais, tanto a posíbeis datas como ao estado do proceso electoral. É dicir, as eleccións convocaranse cando o estado de alarma acabe "oídos aos partidos políticos", en aras da máxima seguridade xurídica. Coronavirus Na súa comparecencia após a xuntanza, Feixoo criticou o que entende que é unha falta de resposta por parte do Goberno español ás peticións de máis medios para Galiza para a louta contra o coronavirus. "Non é unha crítica", dixo. O presidente indicou quea atención telefónica nos números para atender sobre o coronavirus houbo un reforza importante de persoal "con cen novos operadores".


Summary: Ademais, Homen Banda, Taghaitaí!, Vai Rañala Meu!, e Devotos do Folclore encherán Calo, no concello de Teo, de sons tradicionais, e na noite dedicada ao rock, estarán tamén Compañía do Ruído, Los Mighty Calacas, Desequilibrio Mental e O Leo i Arremecaghona!!!

Presentaron o festival na compostelá Libraría Pedreira Antón Ramos e Ana Fernández, da asociación cultural Lúa Chea, e Marcos Paino, director de produción do Festival. De balde, con acampada libre e festa a rachar, o XV Música na Noite terá lugar a fin de semana do venres 6 de xullo e o sábado 7 na parroquia de Calo, concello de Teo. O venres serán os concertos do grupo ourensán O sonoro maxín, que naceu no 2007 do encontro de vell@s amig@s de Lamatumbá, Mutenrohi, Cinnamon Gum ou The Pigmalions; os Mughty Calacas, blues, soul, surf, funk e groove adobiado con salsa mexicana; a Compañía do Ruído, agrupación que leva unha década "dando leña" por toda a Península; o rock metal de Desequilibrio Mental, e o cantautor punk Leo i Arremecághona!!! O sábado é a quenda do folk, coa volta da agrupación ferrolá Os Cempés, que se define como "paratradicional", aos escenarios, celebrando os nada menos que 20 anos dende o seu primeiro concerto. Tamén se escoitaráns sons co recendo salgado dos portos, da man de Taghaitaí! (Lola de Ribeira, Edelmiro Fernández, Iván Costa e Manolo Maseda), a música tabernaria de Vai rañala meu!, que naceu no 92 do sector máis trouleiro da escola de instrumentos tradicionais Manuel Lorenzo Barxa do Real Coro Toxos e Flores de Ferrol, os Devotos do Folclore, grupo de diversas procedencias que confluíron na Asociación Cultural de Sar e en moita foliada no Santiso, e Homen Banda. Unha festa que naceu da vontade d@s veciñ@s O festival naceu no 87, por iniciativa dun grupo de moz@s de Solláns, que aspiraban a montar "unha festa que servise para pór en valor a música de raíz galega e confrontala con outras músicas europeas". Daquela facíase na explanada de San Domingos. Grazas ao esforzo deste grupo de xente, e do apoio das empresas da zona e de Compostela, o festival converteuse nun referente musical: por el pasaron Milladoiro, Fía na Roca, A Quenlla, Leilía, Diplomáticos de Monte Alto, Siniestro Total ou Mercedes Peón. Hai cinco anos que @s veciñ@s e membros da asociación cultural Lúa Chea decidiron volver celebrar o Festival. Nestes anos da nova xeira actuaron os grupos musicais afincados en Teo, e outros coma A Quenlla ou Berrogüeto. O festival conta coa colaboración do Concello de Teo, a Deputación da Coruña, a Casa das Crechas e Superbock.


Summary: Após a denuncia da CIG-Ensino, o claustro elixiu unha nova directora que substitúe a nomeada pola Xefatura territorial de maneira irregular.

Máis unha volta de porca no conflito que atinxe o IES Vilar Ponte (Viveiro). Por terceira vez en pouco máis dun mes o centro contará cunha nova dirección. Nesta ocasión, eleita polo claustro de acordo co fixado na lexislación educativa. A decisión foi adoptada na segunda feira (20 de outubro) após a denuncia presentada pola CIG-Ensino que recorreu o nomeamento, por parte da Xefatura Territorial, da anterior directora. A persoa que asumirá a partir desta semana o control do centro contou co apoio do 65% do claustro mais non resolve o problema de fondo. "É para darlle normalidade ao instituto, mais a carencia é a mesma, falta o profesor número 43". As demandas continúan a ser as mesmas e aí a Xefatura Territorial de Educación, encabezada por Mariña Geuimunde. A responsábel de ensino, e concelleira viveirense, non ten pensado escoitar as reclamacións do conxunto da comunidade educativa e mesmo se ausentou do pleno municipal no que as forzas con representación no Concello de Viveiro debateron sobre a situación que atinxe o Vilar Ponte. Ninguén xustificou a ausencia de Geuimunde, nen sequer o grupo local do Partido Popular. Porén, a todas luces o que quixo evitar a xefa territorial foi posicionarse publicamente e como responsábel política. A súa formación optou finalmente pola abstención nun pleno en que BNG, PSOE e Independentes por Viveiro apoiaron as demandas da Anpa e instaron o concello a exixir a adxudicación da praza que a Xunta lle nega ao centro desde que comezou o curso.


Summary: Tres xeracións de fotógrafos da familia Cal retrataron, principalmente, a vida e as xentes de Redondela. Agora, unha publicación, por vez primeira, agrupa o traballo das diferentes xeracións da familia.

Durante mais dun século, varias xeracións de fotógrafos da familia Cal retrataron, principalmente, a vida e as xentes de Redondela, conformando un arquivo que permite transitar por un século de historia local. A piques de celebrar o seu 50 aniversario, Cal-3 promove unha publicación, que por vez primeira, agrupa o traballo das diferentes xeracións da familia. Desde os primeiros traballos de Saturno Cal, no inicio do século XX, pasando polo traballo de Avelino Cal, mediado o século, até a última etapa na que baixo a marca comercial Cal-3, desenvolveron o seu traballo, Mundo e Félix Cal. Raniero Fernández: O fotógrafo da Galiza dos anos 50 e 60 Tres xeracións de artistas Nas primeiras décadas do século XX, e despois dunha etapa en Portugal, Saturno Cal convértese nunha figura destacada na vida local participando do activismo agrario e cultural. Ocupou o cargo de alcalde durante a ditadura de Primo de Rivera. O seu achegamento á fotografía é inicialmente amador para adquirir certo grao de profesionalismo nas décadas dos anos 30. Os seus traballos foron publicados en diversos medios de comunicación como Vida Gallega, ou o suplemento do xornal madrileño ABC. A inquedanza fotográfica de Saturno agromou no seu fillo Avelino, quen dun xeito amador fixo da fotografía un espazo de expresión. Avelino explorou as posibilidades das técnicas de coloración manual das fotografías, no tempo en que reinaba o preto e branco, atinxindo resultados próximos á arte pictórica. Por último, no final da década de 70 iniciase a andaina da marca comercial Cal-3, que hoxe segue activa como unha cooperativa de traballo asociado con estudio de fotografía e tenda física no centro de Redondela. Nese espazo desenvolveron o seu traballo fotográfico Mundo e Félix Cal. Con máis de 40 anos de experiencia, consérvase un importante fondo fotográfico que recolle o devir local durante as últimas décadas. A publicación que agora se promove, recollerá unha selección dos traballos fotográficos de cada xeración acompañados de textos de achegamento á vida e obra de cada un deles. A coordinación editorial da publicación é realizada pola empresa de producións culturais Trespés, que organizou unha campaña de recollida de fondos a través da plataforma Verkami para financiar a edición. O elocuente silencio de Manuel Vilariño


Summary: A Lei de Transitoriedade Xurídica e Fundacional da República xa está aquí. Foi apresentada esta segunda feira no Parlament nun acto conxunto de Junts pel Sí e a CUP. Entrará en vigor automaticamente se o SI á independencia gañar o referendo do 1O [se gañar o Non, disolveríase o Parlament e Catalunya iría a novas eleccións]. A lei prevé que na Catalunya independente se podan compatibilizar as nacionalidades catalá e española.

É unha lei de transitoriedade porque regularía o hipotético proceso de desconexión entre Catalunya e o Estado español e porque só estaría en vigor mentres non se aprobar a Constitución da República catalá, esclareceron en conferencia de imprensa os encarregados da súa apresentación: Lluís Corominas e Jordi Orobitg, por Junts pel Sí (coligación de ERC e a antiga Convergència) e Benet Salellas e Gabriela Serra, por parte da CUP. A lei vaise rexistar esta mesma segunda feira e será aprobado polo Parlament (existe garantía diso sendo que o bloco independentista dispón de maioría absoluta) antes da realización do referendo axendado para o 1 de outubro. "Queremos que os partidarios do si teñan claro o escenario que se abre", afirmou ao respeito Lluís Corominas. Isto significa que votar pola independencia o 1 de outubro poría en marcha o proceso legal cara á constitución dun Estado catalán soberano con forma republicana. Os aspectos máis relevantes da norma son o estabelecimento dunha dupla nacionalidade catalá e española para quen o desexar -en realidade, faise compatíbel a catalá con calquera outra- e o status de oficialidade xurídica para o castelán na futura Catalunya independente. "Despois do 1-O, se gañar o si, vanse criar as institucións e nacerá a República catalá", acrescentou o cupaire Benet Salellas. A República, no primeiro artigo Ao ser unha fase de transición, o bloco independentista opta por manter en vigor parte da actual legalidade española, pois a discusión sobre as mudanzas político-institucionais cábelle á futura asemblea constituínte, o órgao lexislativo que dea a luz a Constitución do futuro Estado catalán. Porén, esta lei xa estabelece no artigo 1 que a forma que adoptará o Estado catalán será a republicana. "Catalunya constitúese nunha República de Dereito, democrática e social", reza o primeiro preceito desta norma legal. Acceso á nacionalidade catalá A lei estabelece tamén as vías de acceso á nacionalidade catalá, que será compatíbel coa española. Aquelas persoas que a solicitasen poderán obtela co único requisito de levar residindo cinco anos no país, sen facer ningunha distinción entre as e os cidadáns da UE e o resto de estranxeiras e estranxeiros, un elemento que distinguiría a lexislación catalá da española, estremadamente "racista", avaliou Benet Salelles. O presidente da Generalitat, chefe do Estado A posta en marcha da lei faría automaticamente chefe do Estado o presidente da Generalitat, ao perder toda xuridisción sobre o país a monarquía española. Canto ao poder xudicial, o Tribunal Superior de Xustiza de Catalunya asumiría as competencias actualmente encomendadas ao Tribunal Supremo español, ben como tamén as do Tribunal Constitucional. Desaparecería de Catalunya a Audiencia Nacional -o tribunal que xulga os delitos de terrorismo-, cuxas causas pasarían a ser substanciadas por tribunais cataláns e a Fiscalía Xeral catalá, no canto de ser indixitada polo Goberno (como acontece no Estado) o sería polo Parlament


Summary: Manuel foi penalizado pola administración coa perda da prestación de desemprego. Unha sanción imposta por non declarar dentro de prazo un ingreso puntual e mínimo obtido mentres recibía a prestación. "Retiráronme o paro e tiven que devolver os tres meses que cobrara", afirma. Un entre os centos de casos de retirada de prestación que se están a dar mentres Emprego desoe o que dita a xurisprudencia.

Manuel, nome suposto, é xornalista, oficio no que traballou (e cotizou) durante varios anos. Nestes anos de crise perdeu o emprego e deuse de alta no paro, tendo dereito a 18 meses de prestación por desemprego. Estando no paro, escribiu puntualmente artigos para publicacións. "Pagábanme máis ou menos o que se está a pagar agora na profesión, que non é moito: uns 50 euros por cinco folios", explica. Por estas colaboracións puntuais emitiu as correspondentes facturas, recibos que non presentou no Sepe (servizo público de emprego) nos 15 días seguintes á súa emisión – tal e como establece a lei- por descoñecemento. "Un compañeiro que tamén estaba no paro advertiume: tes que comunicar no Sepe esas colaboracións. E así fixen". "No paro escribin de forma puntual para algunha publicación. O que pagaban? uns 50 euros por 5 folios" Manuel foi até a oficina de paro coa documentación e entregoulla a unha das funcionarias. Eran seis facturas por un importe total que non chegaban aos 400 euros, indica. "Colleume os papeis e díxome que posibelmente me sancionasen, que podían retirarme o paro" por estar fóra de prazo. Manuel afirma que desas seis facturas, só unha estaba fóra deses 15 días de prazo nos que é obrigatorio poñer en coñecemento da administración eses ingresos puntuais. Notificación Unha semana despois Manuel recibía na súa casa unha comunicación certificada da administración na que se lle notificaba que se lle retiraba a prestación de desemprego e que tiña que devolver a cantidade correspondente aos 3 meses de paro que xa percibira. "Retíranme un dereito básico como o de cobrar paro por unha falla administrativa", denuncia. Lembra que a prestación por desemprego "non é beneficiencia" nin unha concesión do Estado, "é algo ao que gañei o dereito cotizando". "Desde hai uns anos hai xurisprudencia suficiente que indica que por un ingreso puntual ou mínimo non declarado non se pode retirar a prestación a esa persoa" O de Manuel é un caso entre centos. O Servizo Público de Emprego (SEPE) está a cancelar as prestacións de desemprego a persoas beneficiarias do mesmo polo feito destas non declarar no prazo legal un ingreso puntual ou mínimo obtido mentres reciben esa prestación. Unha decisión con efectos moi graves (perda da prestación) para a persoa afectada, que en moitos casos non sabe que está a ser obxecto dunha resolución da administración que pode reverter nos xulgados. De feito, aquelas persoas, as menos, que optan pola vía xudicial ven como a xustiza acaba dándolle a razón aos seus intereses. Xurisprudencia "Desde hai uns anos hai xurisprudencia suficiente que indica que por un ingreso puntual ou mínimo non declarado non se pode retirar a prestación a esa persoa", explica o avogado Alberte Rodríguez Feixóo, que leva varias causas por este motivo. Porén, e a pesar de existir esa xurisprudencia, a administración continúa a retirar a prestación de desemprego cando se dan este tipo de casos. Por que? "Podemos dicir que é como unha especie de rapina", sinala o avogado lucense, apontando que a porcentaxe de persoas afectadas que van recorrer esta decisión é mínima. "Cantas van ao xulgado? 10, 20, 30%? Gran parte das afectadas non teñen capacidade económica para iso ou nin sequera saben que poden ir á xustiza". As que non dan o paso, ganancia para a administración. Rodríguez Feixóo explica que o 'castigo' aplicado –perda da prestación- é totalmente desproporcionado á falta cometida. "Non se pode retirar ese dereito a unha persoa por situacións dese tipo", advirte. Se a contía deses ingresos puntuais fose notábel, superando o que se percibe por paro, "poderíase retirar a prestación un mes, por exemplo, mais non toda e definitivamente". Hai, pois, afirma o avogado, "un interese económico detrás [desta decisión da administración de retirar a prestación] que supera o principio de legalidade".


Summary: Mercedes Fernández, Merchi, fai parte das familias que iniciaron unha greve de fame polo dereito á vivenda en Vigo. Ten tres fillos e unha orde de despexo para o 19 de maio.

Desde a segunda feira (2 de maio) Mercedes, Isabel e Ricardo manteñen unha folga de fame diante do Concello de Vigo. Sobre estas tres familias pesa cadansúa orde de despexo. Isabel e Ricardo irán a xuízo esta sexta feira (6 de maio), no caso de Mercedes, Merchi como pide que a chamemos, a orde de lanzamento inmobiliario está fixada para o 19 de maio. Merchi ten tres fillos ao cargo e unha orde de lanzamento para o 19 de maio Após iniciaren a greve reuníronse con Isaura Abelairas. "Pedimos 13 citas e non nos atenderon até agora", explica en conversa telefónica con Sermos Galiza, Merchi. O ofrecemento do goberno local é "pagarlles dous meses de aluguer", sinala Carla Leiras do colectivo Os Ninguéns. No concreto, "un mes de fianza e un de aluguer", acrecenta Merchi, mais dunha vivenda que terán que atopar as propias familias. "Ninguén lle vai facer un contrato a unha persoa sen traballo que está a percibir unha Risga", apunta Merchi. "É o concello o que ten nas súas mans buscar vivenda mais non hai vontade política", di. Aliás, explica Carla Leiras, "cos ingresos que teñen non poden acceder a un aluguer ordinario" senón que "precisan un aluguer social" para o que, segundo o Concello de Vigo, non hai vivenda disponíbel na cidade olívica. O alcalde Vigués, Abel Caballero, insiste en responsabilizar a Xunta de Galiza que é quen di ten as competencias de Vivenda. Porén, o goberno local conta con 15 pisos na Avenida República Arxentina --os restantes da venda da promoción Rosalía de Castro-- que continúan baleiros. O Concello de Vigo propúxose para lles pagar dous meses de aluguer mais a vivenda deben atopala as familias "Son vivendas de luxo", explica Merchi que, de facto, foron vendidas a prezos de mercado que superaron os 200 mil euros, un futuro que a equipa de goberno municipal agarda para os 15 que lles restan aínda en propiedade e que permanencen baleiros. Para as familias eis a razón de que non se disponibilicen para aluguer social. "Podemos adaptarnos moi ben a eses pisos, non sei se eles poderían vivir con 500 euros e non poder pagar os recibos", di Merchi. "Tiñan que vivir esta situación", subliña, porque "nos están a abocar á rúa ou a ocupar unha vivenda". E é que "en Vigo hai moitísimas vivendas vacías". Sen cheque socialMerchi percibe mensalmente 426 euros dunha axuda familiar por ter menores ao seu cargo. Os seus tres fillos, de 19, 16 e 6 anos viven con ela. "Esgotei o paro" após dous anos sen traballo e leva un sen poder pagar o aluguer. "Tiven que deixar de pagar os recibos ou dar de comer aos meus fillos", afirma. Merchi percibe 426 euros dunha prestación familiar e 125 euros de pensión alimentar pola filla de 6 anos Hai un ano solicitou acceso a unha vivenda social que lle foi concedida mais para á que non hai inmóbeis. "As listaxes non se moven", asegura. Neste contexto, decidiu xunto con outras dúas familias iniciar unha greve de fame. Desde o goberno local aseguran que Merchi e as demais persoas que serán despexadas nas vindeiras semanas perciben axudas sociais desde 2010. Unhas axudas que tildan de "precarias" e insuficientes. De facto, a Merchi denegóuselle o cheque social municipal por estar a percibir unha prestación estatal, procedente do INEM, de 426 euros mensais. Neste senso, ODS-Coia denunciou publicamente en xaneiro de 2016 que o prego de condicións do concello exixía como condición para acceder a estas axudas non percibir outras de carácter público periodicamente. "Non sairemos de aquí até que nos den unha solución", advirten O alcalde, afirman, "minte descaradamente" cando dixo que "en Vigo non había despexos" porque o concello os solucionaba en "24 horas". "Estamos moi cabreados". Polo de agora manterán o seu protesto "até a quinta feira" (5 de maio). Na sexta, Ricardo e Isabel irán a xuízo, porán data á súa expulsión da vivenda na que residen e despois, asegura Merchi, "non sairemos de aquí até que nos den unha solución, téñoo moi claro". Non marcharán, acrecenta, "nen eu nen os meus compañeiros" porque "é unha desesperación".


Summary: A V Asemblea da Liga de Xornalistas e Escritores Saharauís en Europa decorre estes días no municipio das Neves.

Máis dunha vintena de escritores e xornalistas saharauís, procedentes de distintos países europeos, reúnense esta semana, e desde este sábado, no concello das Neves, sede da V Asemblea da Liga de Xornalistas e Escritores Saharauís en Europa. "Trátase —explican desde o consistorio— dunha xuntanza na que avalían as iniciativas, accións e traballos realizados ata agora para trasladar a realidade das circunstancias nas que sobrevive a poboación saharahuí, e na que buscan o modo de sensibilizar a opinión pública europea sobre a resistencia da derradeira colonia en África". Esta iniciativa terá continuidade nos vindeiros meses en América Latina e Asia, segundo comentou o presidente da Unión de Xornalistas Saharauís, Nafii Ahmed Mohamed. Novas mostras de apoio ao pobo saharauí: "España converteuse nun refén de Marrocos" A xornada deste sábado foi inaugurada polo alcalde das Neves, Xosé Manuel Rodríguez Méndez, que agradeceu a elección do municipio para o encontro e convidou a "romper o cerco mediático imposto en moitos casos á realidade que viven os saharauís". Aliás, desexoulles "acerto" no seu cometido de "atopar como afrontar esta situación" e "lograr que se abra paso unha comunicación sen límites" que lles permita contar a súa "realidade" e a súa "verdade". A xornalista e activista polos dereitos humanos Fatma Galia Ali recoñeceu que "é un momento dificil" para o pobo saharauí. "Sempre vimos a neutralidade do Estado e do Goberno español, que defendía a postura da ONU e a legalidade internacional; cambiou para defender a 'vía marroquí' da autonomía, é normal que o noso pobo estea enfadado e decepcionado e que queramos que se restabeleza esa legalidade e que, logo de 46 anos, poidamos decidir o noso futuro", defendeu. Vigo mobilízase polo dereito a decidir do pobo saharauí Estos dous días, participarán nesta asamblea o delegado do Sáhara na Galiza, Mohamed Mehdi Zerga; Maite Isla, presidenta de Solidariedade Galega co Pobo Saharahuí ou, Sidi Brahum, presidente da diáspora saharauí en España, logo da intervención, por videoconferencia, do representante da Fronte Polisario para Europa, Ubbi Ubi Buchraya, e o ministro do Sáhara para España, Abdulah Arabi.


Summary: O sistema inclúe as exposicións de Manuel Vilariño e Celeste Garrido

A partir deste mes de decembro, Vigo conta cun sistema de rutas exteriores sobre o patrimonio cultural, ambiental e histórico, e percorridos interactivos na rede de museos municipais. O proxecto, deseñado polo equipo de I+D do Concello, conta co cofinanciamento de fondos europeos. Accesíbel a través da App 'Vigo', o obxectivo é pór en valor o patrimonio creando unha base de datos de elementos chave da cidade —sexa polo seu interese turístico, histórico, ambiental, cultural ou artístico— e potenciar o turismo e as actividades de ocio cultural ou ambiental, así como deseñar novos recursos divulgativos e educativos. Sobre estes puntos de interese créanse percorridos e rutas interactivas tanto en exteriores —mediante localización por GPS— como en interiores. Neste caso utilízanse beacons ou balizas bluetooth que detectan a proximidade do visitante a cada lugar. Así, "os museos de Vigo serán dos primeiros da Galiza en posuír esta tecnoloxía de interacción entre museo e visitante", destacan desde o Concello. O sistema emprégase en grandes museos de todo o mundo, como o de Brooklyn, o Guggenheim ou o Louvre. Nesta primeira fase están dispoñíbeis seis rutas: dúas interiores, con percorridos polas exposicións actuais do Museo de Arte Contemporánea (Marco), e catro exteriores (Monte do Castro, Muralla de Vigo, Xardín do pazo Quiñones de León, "Vigo en 60 minutos"). Percorridos polas exposicións No caso do Marco, o novo sistema permite acceder a todo tipo de contidos sobre as exposicións temporais e outras actividades, sexa nos propios espazos ou desde calquera outro lugar seguindo a ruta desde a pantalla do móbil, unha vez descargada a aplicación. Actualmente, están activos os itinerarios sobre as mostras de Manuel Vilariño e Celeste Garrido. A modo de visitas guiadas específicas, e a través de vídeos de artistas e comisarios, imaxes, textos e outra información de interese, permiten ao público percorrer individualmente os espazos e afondar nos seus contidos. Proximamente incluirase unha ruta sobre a historia do edificio e outros percorridos interactivos de carácter educativo, con xogos de gamificación e preguntas sobre os elementos visitados.


Summary: Na presentación do proxecto de lei da acción exterior e cooperación para a Galiza, o presidente Núñez Feixoo destacou que conta co beneplácito do Ministerio de Asuntos Exteriores español.

O Goberno galego remitiu recentemente o proxecto de lei da acción exterior e cooperación para o desenvolvemento da Galiza, unha das normativas pendentes da pasada lexislatura que o Executivo que preside Alberto Núñez Feixoo retomou co inicio deste mandato e xa se tramita no Parlamento nacional. Este proxecto normativo supuxo certa confrontación co Ministerio de Exteriores nos trámites previos, en que se sumaron algunhas das precisións que realizou a Administración do Estado. De feito, houbo negociacións técnicas e políticas para evitar calquera posibilidade de recurso ante o Tribunal Constitucional, como aconteceu coa normativa catalá que acabou suspendida cautelarmente. En días pasados, o presidente da Xunta comunicou que, de novo, o seu Goberno deu luz verde a este proxecto lexislativo. Deste modo, a Galiza será a segunda Comunidade Autónoma do Estado en contar cunha lexislación deste tipo despois de Catalunya, o que dotará a esta "nacionalidade histórica" ─como recolle o propio proxecto normativo─ de ferramentas para desenvolver a acción exterior e fomentar a proxección da "imaxe" da Galiza na Unión Europea e no resto do mundo. "Friccións" Na súa intervención pública para presentar a proposta normativa, Feixoo destacou que este proxecto lexislativo conta co beneplácito do Ministerio de Asuntos Exteriores, coa maioría de competencias exclusivas na acción diplomática, mais esta "validez", que destacou o mandatario, prodúcese nun contexto en que o propio informe de antecedentes remitido pola Xunta ao Parlamento da Galiza fala de "friccións" entre ambas as administracións, que foron negociadas politicamente antes de fechar un texto. Un dos encargados desta negociación foi o director xeral de Relacións Exteriores e coa UE da Xunta, Jesús Gamallo, quen confirmou as negociacións que frutificaron nun texto que foi presentado ao Parlamento co aval do actual Executivo do Estado, segundo informa Europa Press. Da análise dos antecedentes e informes que acompañan á lei, remitidos xunto ao proxecto normativo á Cámara, despréndese que a maioría das alegacións presentadas polo Ministerio de Asuntos Exteriores, Unión Europea e Cooperación (Maeuec) foron incorporadas, porque eran de "sistemática e estilo". Con todo, o Ministerio pretendía insistir ao longo da normativa galega en incluír alusións ao marco estatal ─a lei 2/2014, do 25 de marzo, de acción e servizo exterior do Estado─, algo que non foi atendido: "non foi asumido porque é innecesario (ao ser de obrigado cumprimento, non porque se cite) e porque a súa "excesiva reiteración nominativa xera a falsa impresión de que a lei autonómica é unha lei menor, case de rango regulamentario, co que leva consigo de imaxe". Desta maneira, o Goberno galego non aceptou reiterar unhas alusións que, como explicou Gamallo, suporían unha minusvaloración da normativa galega e sería difícil, mesmo, de ler. "Xa se sabe que a lei estatal", engadiu, é de "obrigado" cumprimento. Defensa de dereitos e promoción cultural O proxecto de lei ten, entre os seus obxectivos, a "defensa dos dereitos, liberdades e lexítimos intereses da cidadanía galega no exterior", a promoción da cultura e lingua galegas e a promoción da imaxe da Galiza. "Onde se presentaron maiores fricciones" é no ámbito da comunicación de viaxes e recepcións, apunta o documento remitido ao Parlamento. Respecto diso, o ministerio sinala que "quedaron nun limbo" as viaxes dalgúns dos suxeitos da acción exterior galega, en referencia a entidades como poden ser as institucións universitarias ou locais. A normativa que se debaterá agora no Hórreo tamén dá rango legal ás delegacións da Xunta fóra da Galiza e formaliza as actividades da Fundación Galiza Europa, que funciona como órgano de representación do país e nun momento en que a captación de fondos europeos é un dos asuntos máis relevantes na axenda nacional. Actualmente, só hai dúas delegacións creadas, na Arxentina e no Uruguai, cun único representante para ambos os dous países.


Summary: Segundo a BBC, o dirixente asiático xa aterrou en Malé, capital de Maldivas.

O presidente de Sri Lanka, Gotabaya Rajapaksa, fuxiu esta cuarta feira nun avión militar con destino Maldivas. Fíxoo un par de días despois de anunciar primeiro e confirmar despois a súa dimisión como máximo dirixente do país asiático. O presidente de Sri Lanka confirma que fará efectiva a súa dimisión esta cuarta feira Foi a Forza Aérea de Sri Lanka (SLAF) a que confirmou que fretara unha aeronave para Rajapaksa, a primeira dama, o ex ministro de Finanzas e irmán do presidente saínte, Basil Rajapaksa, e dous funcionarios de seguridade. Segundo a SLAF, este voo foi autorizado de acordo cos poderes que a constitución de Sri Lanka lle outorga á persoa que ocupa a Presidencia do país. Foi o Goberno actual, a través do Ministerio de Defensa, quen solicitou e aprobou a viaxe, respectando as directrices legais en materia migratoria e alfandegueira. Impunidade e risco de novas violacións dos dereitos humanos no conflito tamil Segundo detallou a BBC, Gotabaya Rajapaksa aterrou en Maldivas pasadas as 3 (hora local) xunto co resto da súa comitiva. Poucas horas antes de coller este avión, os Estados Unidos (EUA) rexeitaran a súa solicitude de visado. Revolución en Sri Lanka Centos de manifestantes entraron este sábado na residencia oficial do presidente de Sri Lanka en Colombo, Gotabaya Rajapaksa, durante unha xornada de protestas masivas para esixir a dimisión do presidente pola súa xestión da crise económica. Manifestantes toman a residencia presidencial de Sri Lanka Segundo a prensa local, os manifestantes crebaron o perímetro de seguridade que rodeaba a residencia oficial de Rajapaksa. A Policía recorreu aos gases lacrimóxenos para evitar a intrusión, aínda que o presidente abandonara previamente a zona. Fontes do Ministerio de Defensa declararon que o presidente Gotabaya Rajapaksa fora evacuado das instalacións oficiais xa na sexta feira para garantir a súa seguridade antes da manifestación prevista para a fin de semana.


Summary: A directora de 'Nós Diario' participa nunha xornada sobre xornalismo.

O Consello da Cultura Galega organizou esta segunda feira as xornadas baixo o título Realidade e perspectivas de futuro dos medios de comunicación en galego en soporte papel. O evento buscaba analizar a realidade actual dos medios de comunicación escritos en galego en formato papel, así como a súa resistencia e adaptación nun contexto marcado en gran medida pola dixitalización e pola crise económica. Cal é o presente e o futuro dos medios de comunicación en galego escritos en papel? No acto levouse a cabo un coloquio no que participou a directora de Nós Diario, María Obelleiro xunto con Fernando de Paz, de Tempos Novos; Diego Elías García Puente, de Terrachaxá; Carlos G. Hervella, de O SIL; e Guillermo Rodríguez Fernández, de A Peneira, que reflexionaron sobre sobre as Experiencias de medios escritos en galego en formato papel: os existentes antes do 2000 e os que foron aparecendo nos últimos anos. Nesta mesa redonda, Obelleiro repasou a traxectoria do xornal incidindo no modelo de información multisoporte baseado "nun diario en papel para un dixital máis forte". O encontro 'Galeusca de directores' analiza os desafíos do xornalismo Así, a directora de Nós Diario indicou que "grazas ás persoas subscritoras conseguimos manter a versión dixital, que é aberta e sen muro de pago". Nesta liña, sostivo que "avogamos pola democratización da información" e tamén pola contribución "a prestixiar o galego, nun momento no que a maioría dos medios editan a diario na Galiza empregando como lingua vehicular o castelán". Ademais, Obelleiro criticou que "no sistema mediático no que nos movemos todo está condicionado polas axudas da Xunta", unhas axudas "discriminatorias" das que "estamos excluídos". Así, sostivo, "xogamos con inferioridade de condicións con outros medios que si contan con estas subvencións". María Obelleiro: "O xornalismo en galego é posíbel a pesar da Xunta" É por isto polo que Obelleiro agradeceu "o compromiso, a lealdade e a confianza" das persoas subscritoras que permiten o desenvolvemento "dun xornalismo sen mordazas e non clientelar" como Nós Diario.


Summary: Unha carpa e unha concentración na zona vella de Compostela esta sexta feira queren expresar o apoio aos máis de mil prisioneiros en loita nos cárceres de Israel.

A pasada cuarta feira, 17 de maio, Día das Letras Galegas, os presos palestinos nos cárceres de Israel facían un mes en greve de fame, un protesto impulsado por Marwan Barghuti para denunciar as condicións nas que vive este colectivo e pedir unha serie de melloras. Por volta de 1.300 presos están no seu segundo mes en greve de fame fronte un estado de Israel que xa anunciou que non pensa negociar nin aceptar ningunha condicións dos presos. Médicos internacionais que puideron visitar os prisioneiros embora as restricións e censuras israelís advirten do delicado estado de saúde das persoas en greve de fame. En apoio e solidariedade para con esta loita, a Praza do Toural (Compostela) acolle esta sexta feira unha carpa instalada pola asociación galaico-árabe Jenin. Estará neste corazón da zona vella entre as 18:00 a 20:00. Ás 20:30 hai convocada unha concentración. As demandas básicas dos presos palestinos resúmense en catro puntos: a fin do isolamento e detención administrativa sen cargos nin xuízos; a mellora da atención sanitaria; restablecemento de visitas familiares regulares, e permiso de entrada de libros e xornais. Segundo a organización Addamir, hai uns 6.300 presos palestinos, entre os que están 500 en situación de detención 'administrativa', 300 menores de idade, 13 parlamentarios e 28 xornalistas. Por volta de 1.000 desas persoas presas teñen prohibidor ecibir visitas por "motivos de seguridade" e perto de 20 permanecen en isolamento absoluto. Desde 1968 máis de 800.000 palestinos foron detidos polas forzas israelís.


Summary: As iniciativas en materia industrial máis ambiciosas do Goberno de Feixoo foron o desembarco de Pemex no capital do estaleiro de Barreras e o impulso a unha fábrica de viscosa promovida por Altri. A primeira delas rematou nun gran fracaso e a segunda está no aire á espera das axudas públicas dos 'Next Generation'.

Durante os anos de Alberto Núñez Feixoo á fronte da Xunta da Galiza agudizouse a crise industrial do país. Así, entre 2008 e 2021 o valor xerado polas manufacturas galegas reduciuse en perto de 8%, mentres o sector manufactureiro alemán incrementou o seu valor engadido bruto en 29%. Ao tempo, a Galiza perdeu nos últimos 14 anos 33.555 empregos no sector industrial, pasando de 154.860 ocupados en decembro de 2008 a 121.305 na actualidade. Neste sentido, a profesora da Facultade de Económicas da Universidade de Santiago de Compostela María Cadaval sinala a Nós Diario que "a Galiza leva perdido un de cada cinco empregos industriais desde o ano 2008". A produción industrial, por baixo de 2008 A produción industrial está moi por baixo das cifras de 2008, non conseguindo recuperar en ningún dos exercicios os niveis anteriores á crise. Neste sentido, no relatorio A economía galega. Informe 2019/2020 signifícase que "a produción industrial en 2019, que como indicamos foi inferior á de 2018, distaba aínda moito de alcanzar a lograda na primeira década deste século. Así, mentres o valor medio do Índice de Produción Industrial (IPI) xeral en 2007 (base 2015) era 140,1, en 2019 era 105,1; cunha diferenza de 35 puntos que reflicte unha preocupante caída na actividade industrial". O caso Pemex A compra do estaleiro de Barreras, en Vigo, por Petróleos de México (Pemex) en novembro de 2013 foi presentada por Feixoo como a grande oportunidade para dinamizar a construción naval na Galiza. O contrato de venda, negociado directamente por Feixoo cos directivos de Pemex, recollía a construción en Vigo de varios buques 'off shore', barcos de abastecemento, atuneiros e mesmo un proxecto para se instalar na Punta Langosteira, na Coruña. A etapa de Feixoo, en imaxes (IV): A alternativa industrial de Núñez Feixoo A operación, formalizada en 5,1 millóns de euros e na referida carga de traballo, abriu a porta a unha crise aínda máis fonda da compañía, atopándose actualmente inmerso o cadro de persoal nun duro conflito laboral pola continuidade do emprego. As últimas páxinas do capítulo Pemex aínda están por escribir. O director da compañía, Emilio Lozoya Austin, con quen Feixoo negociou directamente a venda do estaleiro vigués, atópase actualmente no cárcere implicado en diversas causas de corrupción e a compra de Pemex é obxecto de investigación por parte da xustiza mexicana. A este respecto, o 17 de febreiro de 2020, o prestixioso xornal El Universal destacou que "o ex director de Pemex forxou vínculos e negocios co político Alberto Núñez Feixoo, presidente da Xunta da Galiza, e a empresaria Mar Sánchez Sierra". As dúbidas sobrea fábrica de Altri As dúbidas pairan agora sobre a fábrica de viscosa téxtil anunciada para Palas de Rei. O proxecto, anunciado como prioritario por Núñez Feixoo desde que coñeceu o alcance dos fondos Next Generation, depende para a súa instalación das axudas públicas. Neste sentido, os responsábeis de Altri, o grupo portugués que lidera a iniciativa, sinalaron que a súa localización na Galiza depende de que as achegas estatais a cargo dos Next Generation se sitúen en 250 millóns de euros, isto é, aproximadamente, 30% do investimento de 800 millóns de euros previstos para a súa factoría galega. Especialistas consultados por Nós Diario cuestionan o encaixe do proxecto nas liñas de axudas recollidas dentro do programa Next Generation. A este respecto, o profesor da USC e especialista en programas comunitarios Diego Sande Veiga advertiu nun artigo publicado en Nós Diario de que a proposta de Altri "nos actuais Perte [Proxectos Estratéxicos para a Recuperación e Transformación Económica] unicamente tería cabida no dedicado á economía circular. Mais o significado da economía circular transcende o obxecto deste proxecto, xa que esta consiste nun modelo de produción e consumo que implica compartir, alugar, reutilizar, reparar, renovar e reciclar materiais e produtos existentes todas as veces que sexa posíbel para crear un valor engadido". Altri instalarase na Galiza só se consigue axudas públicas por máis de 250 millóns O Perte da economía circular A economista da USC María do Carme García Negro dubida, tamén, do proxecto. Nesta liña, lembra a Nós Diario que, "aínda convencendo o Goberno do Estado da idoneidade do proxecto Altri para ser incluído no Perte de economía circular, hai dúas pexas que semellan insalvabeis": primeiro, o proxecto da pasteira inicialmente non cumpre os requisitos estabelecidos no citado programa e, en segundo lugar, o programa enteiro está orzado cun total de 492 millóns de euros a repartir en todo o Estado. O silencio de Rueda Rueda garda medido silencio sobre este proxecto. Se cadra porque sabe das súas debilidades pero tamén das súas fortalezas para atacar o PSOE e o Goberno do Estado no caso de non saír adiante. De fracasar o proxecto, o PP podería recorrer, como fixo en anteriores casos, ao discurso da marxinación da Galiza.


Summary: O traballo do Centro de Investigacións Sociolóxicas publicado esta quinta feira indica que no caso de haber agora elección estatais, PSOE sería a forza máis votada, BNG aumentaría apoios en case 2 puntos, o PP caería até en 9 puntos e Unidas Podemos tamén baixaría. A fronte nacionalista é a única forza que aumentaría apoios a respecto dos seus resultados do 10N.

O PP perderías as elección estatais na Galiza de realizarse estas agora. O barómetro do CIS correspondente ao mes de febreiro mostra ás claras que as populares non repetirían a vitoria que obtiveron o 10 de novembro, cando foron a opción máis votada no noso país con 31,9% dos apoios nas urnas Segundo o estudo publicado esta quinta feira, en voto máis simpatía, o PSOE gañaría as vindeiras eleccións estatais na Galiza con 26,8% dos sufraxios (4 puntos menos que o que atinxiu en 10N); seguido do Partido Popular, con 22,7% (9 puntos menos); e BNG, que obtería 9,3%, o que supón un aumento de case dous puntos a respecto de 8,1% que o nacionalismo acadara naquela cita e que se traducíu na súa volta ao Congreso cun deputado. O Barómetro apunta a que Unidas Podemos na Galiza obtería 7,7%, o que é case 5 puntos por baixo dos apoios que recibiron nas urnas nas últimas eleccións estatais. Vox, con 4,1%, e Ciudadanos con 2,6%, ficarían sen representación e terían menos votos que nos comicios de hai tres meses. A mostra non ofrece resultados de estimación de voto para Galiza, o que impide unha comparativa precisa cos resultados dos comicios de novembro. É, pois, moi complicado extrapolar este resultado a unhas eleccións galegas. A respecto do Barómetro de xaneiro, o PSOE baixa en apoios, ao igual que PP, Ciudadanos e Unidas Podemos. Pola contra, aumentan BNG e Vox. Se a comparativa é coas eleccións do 10N, a única forza que aumenta apoios é BNG. Voto directo En intención de voto directa, o Barómetro de febreiro indica que o PSOE tería agora na Galiza, de haber eleccións estatais, 24,7% dos apoios, por 18,6% do PP, 9,3% do BNG, 7,7% de UP e 3,6% de Vox. Estado A nivel estatal hai un aumento na estimación de voto cara ás dúas forzas que fan parte da coalición de Goberno. O PSOE obtería 30,9% dos votos, catro puntos máis que nos comicios de novembro; e Unidas Podemos atinxiría 13,6%, sete décimas máis que daquela. PP e Vox perderían apoios nas urnas, segundo este barómetro, mentres que Ciudadanos tería unha leve mellora.


Summary: Trece manifestacións na segunda xornada de folga xuntaron o maior número de persoas que se lembra na defensa da sanidade pública. A convocatoria das mobilizacións no peche da segunda xornada da folga do persoal público deixou á vista a forte oposición coa que se atopa a política privatizadora do PP. Máis de 80% de persoal en folga e milleiros nas rúas.

"Non ao negocio coa nosa saúde!", "Sanidade pública universal, gratuíta e de calidade!" ou "A sanidade non se vende, deféndese" foron algunhas das palabras de orde na xornada de mobilizacións que puxo o ramo a dous días dunha folga do persoal sanitario secundada, segundo os sindicatos organizadores, por máis de 80% de traballadores e traballadoras. A rotundidade da protesta sindical sumouse á contundencia da resposta na rúa. Milleiros de persoas, en cidades como Vigo ou A Coruña a participación superou todas as estimacións, manifestaron a súa oposición á privatización e o deterioro da sanidade pública. Segundo a organización, arredor de 50.000 persoas en Vigo e 20.000 na Coruña contribuirían a un cómputo que sitúa as mobilizacións da xornada nas máis numerosas da historia recente. "Pola sanidade pública. Que non fagan negocio coa túa saúde!", líase nas pancartas da cabeceira, na que representantes dos sindicatos convocantes, CIG, CCOO, CESM e O´Mega. En todas as manifestacións, colectivos sociais, organizacións políticas, asociacións de veciños sumáronse con pancartas para apoiar a xornada de protesta, moi especial, as plataformas en defesa da sanidade pública de todo o país. Durante todo o día, en Cee e no Salnés pola mañá, en Ferrol ás 18 horas, en Burela ás 20.30 e no Barco, Ourense, Vigo, Lugo, Pontevedra, Santiago, A Coruña, Barbanza e Monforte ás 20 horas milleiros de persoas responderon á chamada polo dereito a unha sanidade pública, universal, accesíbel e de calidade. "A Sanidade non é un privilexio, é unha necesidade; non é unha dádiva que nos conceden, é un dereito. Ante a enfermidade, precisamos duns servizos sanitarios que nos axuden a mellorar, a sobrelevar a debilidade que nos produce, a sandar. E estes servizos sanitarios deben atendernos atodos e todas por igual, sen discriminacións nin desigualdades. Iso só pode garantizalo a SanidadePública", comezaba o comunicado que foi lido en todas as mobilizacións do país. Acusan tamén o camiño crecente cara á desigualdade na atención sanitaria e o progresivo desmantelamento da Sanidade Pública para a converter nun "nicho de negocio para empresas amigas, vendéndoa por pezas e ao mellor postor". Sitúan o desmantelamento da sanidade pública, de maneira especial, na privatización de ámbitos como a electromedicina, as cociñas e lavanderías, o mantemento, a xestión da radioloxía, nun in crescendo no que se albisca xa a administración dos laboratorios. "Estas medidas privatizadoras conseguen que os servizos se presten con peor calidade, que as empresas privadas decidan que aparatos comprar, que prestacións ofrecer, canto material ou persoal recortar... E xa sabemos que as empresas privadas buscan o lucro, non traballan para beneficio de ninguén máis que de si mesmas". Repagamentos contra a equidade No horizonte das maiores desigualdades e o desmantelamento da sanidade pública como dereito, milleiros de manifestantes uniron o seu berro tamén contra os repagamentos -ambulancias, ortopróteses ou medicamentos de dispensación hospitalaria- que, segundo sinalaron, supoñen un "imposto á enfermidade. Denunciaron que, a tal altura, detéctase xa un número importante de persoas que non recollen os medicamentos por non poder pagalos. "Velaí a equidade, sanidade para ricos,as persoas con menos recursos fican fóra", afirmaron no comunicado. Peche de camas, mesmo plantas enteiras, e aumento de listas de espera son tónicas tamén da política do PP que deu forma de lei á privatización a través da Lei de Garantías pola que as persoas poderán ser atendidas na privada se pasa o prazo estipulado para estaren na lista de espera mais pagando por anticipado. "Outra mostra máis de que só poderá acceder á sanidade quen poida pagala e de que se trata de darlle negocio á privada", din Mentres derivan directamente as vítimas de accidentes á privada, crean macro-áreas de xestión integradas que afastan o servizo sanitario da xente: dúas caras da mesma moeda, a privatización e o deterioro do servizo, os dous eixos da protesta que sacou das casas nunha noite fría a milleiros de persoas en todo o país. Respondían tamén á chamada do persoal da sanidade, do 80% de traballadores e traballadoras que lle plantaron cara á política do SERGAS que, entre outras cousas, está á artellar a través das Áreas de Xestión Clínica a estratexia para "trasladar ás persoas que traballan na Sanidade Pública, ás e aos profesionais, a responsabilidade de recortar, chantaxeándoos con incentivos ligados ao aforro". O persoal que traballa no SERGAS "non está disposto a participar nese xogo, non cederemos á chantaxe. Non imos cambiar a calidade da sanidade pública por uns incentivos que son pan para hoxe e fame para mañá", denunciaron da xestión do goberno de Núñez Feijóo, ao seu ver, a máis agresiva da historia no desmantelamento da sanidade pública. Incremento na segunda xornada Os sindicatos convocantes fixeron un novo balanzo da folga anunciando que o persoal que secundou a protesta, que cifraran na primeira xornada nun 80%, mesmo se incrementou no segundo día, o que dá mostra da forte oposición que a política privatizadora do PP atopa en traballadores e traballadoras do SERGAS. A CIG denunciou a través da secretaria nacional de CIG-Saúde, María Xosé Abuín, que o SERGAS estaba mesmo a coaccionar as persoas das listas de contratación na área de Vigo ao non contratalas se confesaban que ían secundar a folga dos días 9 e 10.


Summary: Cómpre cortar o Feminismo de raíz, porque a historia ensina que por aí empeza todo. Tanta tranquilidade no Paradiso e foi Eva quen o desfixo todo. Así pasou ao comezo das revolucións. Logo todo se desmanda e todo o mundo quere liberdade, e iso non pode ser!!

Eva, malvada Eva, es a Muller, a culpable, o Pecado, a impulsora da maldade de Adán, de todos os homes no seu nome, segundo afirmaron todos os Pais da Igrexa. Eva é a porta do demo, a insubordinada, a primeira que violou a lei divina, a que cometeu o primeiro pecado. Escoitou a serpe. Eva, a nai das feministas. Esas a quen temen os homes de Vox, mulleres arrebatadas pola luxuria, que tanto terror lles producen. De todas é sabido que cando as feministas saen en manifestación, os de Vox encérranse nos cuartos, con aspecto de cela, e axeonllados ao pé do leito, en cada esquinita que ten a súa cama ven unha feminista, que ten bonitas pernas e non serpes, coma nas esculpidas en tantas catedrais, e pintadas en tantos Libros de Horas. Os Vox queren ver serpes, pero volven ver pernas, e rezan para liberarse, para darse ánimos, para sentirse Homes. Cada noite rezan: "Loado sexa o Señor, Rei do Universo, por non terme feito muller". A oración é Vox populi entre os Vox e dalles azos e os envalentona para saír, e saen, mesmo na tele, a vomitar misoxinia, máis mis se saen de Misa, máis xinia cando lembran o Xénesis.Porque diso se trata, das relixións que xa lles deran todas as pistas do antifeminismo, mostrando as diablas sedutoras de beleza lasciva, que só pensan niso, porque "o seu defectuoso intelecto" segundo Aristóteles, non lles permite pensar noutras cousas. Ai que medo producen nos homes Vox, máis aínda cando elas o recoñecen nas manifestacións: "Somos malas, podemos ser peores!!",gritan. A tal extremo chegan esas bruxas, esas pecadentas, que pretenden "queimar a Conferencia Episcopal en churrasco celestial", a elas si, queimalas era pouco.Tal é o medo que collen os corposVox que mesmo deixan de bicar a nai, non vaia ser o demo que cometan incesto. "Ai que me reviraron o meu filliño, dóese a señora, que lagarta sería !? O binomio sexo-muller vén de tan lonxe que calquera feminista se pon parva pensando no infinito. Pero os Vox pensan que o inventaron eles, e din que só gustan do pracer sexual e son abortivas, non queren criaturas, foxen da súa condición: ser nais, criar os Seus herdeiros, fillos do Seu seme, o principio activo, que as mulleres son pasivas, simples receptoras. Como ousan abortar as nosas creacións? Como pretenden facelos desaparecer dos seus ventres? Se ese é o seu deber, o seu sino como femias dos humanos? Queren ser coma nós, os homes! Colleron moitas ínfulas! Xa no s.XIX houbo algunhas que escribiron e teorizaron sobre os dereitos das mulleres. Iso foi porque lles aprenderon a ler. Danlles unha man e collen o brazo. Que razón tiña aquel xurista, Sylvain Maréchal, que presentara no ano 1803 unha lei para prohibir ensinar a ler ás mulleres!! Pero logo veu a Revolución francesa con aquela Olympe de Gouges que publicou "Os dereitos da Muller" e aí comezaron a organizarse, a poñerse bravas e non pararon. E que un estado, para máis datos, cristián, consinta iso e permita o aborto? Nós cambiaremos ese crime. Ese crime aberrante, tolerado polo socialismo! Onde cren que van, estas corruptas feministas? Nós temos que pararlles os pés. Vox botará abaixo esas leis que as defenden. E aínda lles parece pouco e reivindican máis. Cómpre cortar o Feminismo de raíz, porque a historia ensina que por aí empeza todo. Tanta tranquilidade no Paradiso e foi Eva quen o desfixo todo.Así pasou ao comezo das revolucións. Logo todo se desmanda e todo o mundo quere liberdade, e iso non pode ser!!


Summary: As concesións para conectar aeroxeradores á rede caducan en xaneiro.

A Xunta da Galiza pedirá unha ampliación das concesións de conexión á rede eléctrica que caducan en xaneiro de 2023 e que afectan un cento de proxectos eólicos. Así o anunciou esta cuarta feira no Parlamento o conselleiro de Industria e vicepresidente primeiro do Goberno galego, Francisco Conde, que cargou contra o Executivo estatal porque esa caducidade das conexións á rede sen que os proxectos eólicos puidesen chegar a estar implementados indica que "os prazos que fixan son incumpríbeis". Conde respondía así a unha pregunta realizada por Begoña Rodríguez Rumbo (PSdeG), que advertía da caducidade desas conexións o vindeiro 23 de xaneiro. Máis de medio cento de proxectos novos desde o inicio do veto eólico Acusacións mutuas A pregunta de Rodríguez Rumbo no pleno da Cámara galega deu lugar a un debate no que tanto o Partido Popular como o PSdeG polemizaron ao redor do desenvolvemento eólico, con acusacións mutuas de non ser quen de facilitar un modelo adecuado ás necesidades que presenta o país. Rodríguez Rumbo preguntou á Xunta que está a facer coas solicitudes por un total de 13.000 MW sobre as que teñen que decidir e acusou o Goberno galego de non ter unha aposta decidida pola enerxía renovábel. "Nós non cremos nun desenvolvemento eólico indiscriminado mais tampouco nunha parálise total". 'Nós Diario' rexeita a pretensión de Beatriz Mato de rectificar unha información por considerala veraz "Mudanza" O conselleiro de Industria, pola súa parte, acusou o Partido Socialista de "mudar de discurso" durante estes meses e pasar do "modelo de 'stop eólicos' que partillaban co BNG" a ser agora "portavoces da barra libre para todos os proxectos".


Summary: Os dirixentes galeguistas reunidos na Asemblea Nacionalista de Lugo o 18 de novembro de 1918 acordaron reclamar a "autonomía integral da Nazón Galega" e, no seu manifesto, abordaron cuestión aínda pendentes como a ordenación territorial, a potenciación da arte ou o abandono da terra agraria.

Elegancia "dandi" para facer memoria Uralitas no canto de tellas ou pizarras, fachadas ou edificios enteiros sen rematar, urbanizacións mastodónticas a medio facer, bloques de vivendas propios do centro dunha cidade chantados nunha contorna rural... Son só algúns exemplos do que popularmente se deu en coñecer como feísmo e que persoas expertas prefiren denominar "maltrato da paisaxe" ou "canibalismo urbanístico", entre outras denominacións. Estas mostras de desleixo polo propio territorio, que a Xunta asegura que atallará a futura Lei do Solo, eran parte das preocupacións dos participantes no encontro que, hai este martes 96 anos, serviu para bosquexar o primeiro programa do galeguismo político: a Asemblea Nacionalista de Lugo. Aquela xuntanza auspiciada polos "persoeiros das Irmandades da Fala", que supuña subir un chanzo no movemento que antes fora agrarista, provincialista ou rexionalista, tivo entre as súas conclusións máis relevantes a reclamación da "autonomía integral para Galicia" ou a aposta por "nomearse para sempre nacionalistas galegos", toda vez que a "verba rexionalismo" non era quen de "recoller" todas as "aspiracións" do país. Xunto a estas grandes liñas políticas a Asemblea abordou outros "problemas que interesan dun xeito fondísimo a vida nacional da Galicia" en ámbitos tan diversos como a economía, a xudicatura ou as institucións, pero tamén varios "aspectos artísticos". Tal e como recolle o Manifesto resultante daquela asemblea, cuxo manuscrito foi adquirido en 1999 pola Fundación Galiza Sempre e depositado no Museo do Pobo Galego, a asemblea resolveu "proclamar a soberanía estética da Nazón Galega", un principio inspirador que, sinalaban, tería que concretarse nas leis. Esta soberanía estética, di o manifesto, tería que ser exercida, en primeiro termo, "sobre as construcións urbanas e rurais". Con esta finalidade tería que ditarse "unha lei que obrigue os propietarios a axeitar o estilo das súas construcións ao estilo xeral de cada vila galega". Ademais, o "poder galego" tería a facultade de expropiar "monumentos e paisaxes" e de organizar o "ensino artístico" coa "creación dunha Escola Musical Galega". A Asemblea apostaba por unha "lei que obrigue os propietarios a axeitar o estilo das súas construcións ao estilo xeral de cada vila" Estes aspectos estéticos, aínda sen resolver case un século despois, serían parte das responsabilidades da Xunta Gobernadora, isto é, do Goberno galego que propuña a asemblea e que estaría composta por "un presidente e seis secretarios", persoas que xestionarían algo semellante ás actuais consellerías con responsabilidades en "Administración, Xustiza, Ensino, Obras Públicas, Agricultura, Industria e Comercio". Esta Xunta sería a encargada de aplicar as decisións do "poder autónomo" representado "por un xuntoiro ou Parlamento Galego" elixido por sufraxio universal para rexer un territorio no que xa non habería deputacións provinciais, toda vez que a Asemblea apostaba polo seu "acabamento". O Manifesto de Lugo pediu tipificar como "crime contra Galicia" o "permanente absentismo dos propietarios da terra" Á Xunta Gobernadora teríanlle que corresponder "todas as funcións administrativas" e tamén toda a xestión dos impostos "sen intervención do Poder Central" xa que Galicia, sinalaban, tería que dispoñer dun sistema de concerto económico semellante ao que gozan aínda na actualidade Euskadi ou Navarra. Ese "poder galego" tamén exercería, en exclusiva, a competencia en materia educativa e o ordenamento do sector bancario, "no que intervirá pola función social que hoxe teñen os bancos", abondaban. A Xunta, asemade, tería a responsabilidade de construír e administrar o ferrocarril e de impulsar as leis que correspondesen para tipificar como "crime contra Galicia" o "permanente absentismo dos propietarios da terra".


Summary: Se cada Concello que nomea membros das Mesas non pode asegurar a perfeita hixiene e sanidade do proceso de votación, pode negar-se a convocar ese sorteo? Poden os Concellos declarar a insubmisión ao proceso por falta de garantias?

Poden os Concellos declarar a insubmisión ao proceso por falta de garantias?Convoca A. Núñez Feijoo eleicións nacionais galegas para o dia 12 de Xullo, festividade de san Xoan Jones. Pon-se, asi, en marcha a maquinária... E terán que ser eleitos compoñentes para as Mesas de votación. Se cadra.Nen Partido Popular nen a Xunta van poder dar garantido que ninguen se vai contaxiar do COVID19 nos coléxios eleitorais. Tampouco van poder garanti-lo os Concellos que teñen que facer os nomeamentos das Mesas e colocar todo o necesário para poder votar, fontes de posíbel contáxio polo repaso constante da cidadania: sobres, candidaturas, censos, panos das cabinas, ...Se me cadra nunha mesa, podo apresentar no Xulgado unha denúncia preventiva contra A. Núñez Feijoo como responsábel dun hipotético contáxio que poda sufrir?Entón se cada Concello que nomea membros das Mesas non pode asegurar a perfeita hixiene e sanidade do proceso de votación, pode negar-se a convocar ese sorteo? Poden os Concellos declarar a insubmisión ao proceso por falta de garantias?Ainda máis, se me cadra nunha mesa, podo apresentar no Xulgado unha denúncia preventiva contra A. Núñez Feijoo como responsábel dun hipotético contáxio que poda sufrir? Podo ser eu mesmo o insubmiso?


Summary: BNG e En Marea forzaron a votación secreta en urna. Familiares e vítimas, que seguiron a votación ao vivo, abandonaron a tribuna entre bágoas e reprochando a actitude de populares e socialistas.

A petición de crear unha comisión de investigación no Parlamento galego sobre o sinistro ferroviario de Angrois foi rexeitada por terceira vez. Desta volta, a votación foi secreta e en urna, após forzalo así BNG e En Marea, mais de nada serviu: o PP votou non e o PSdeG abstívose, polo que o resultado foi o mesmo que nas dúas anteriores ocasións en que esta proposta se puxo sobre a mesa: A cámara galega non investigará un dos sinistros mortais máis graves da historia moderna de Galiza. O debate produciuse no inicio da sesión plenaria e pouco despois de que o vicepresidente da Xunta, Alfonso Rueda, recibise unha delegación de vítimas daquel accidente. Na votación, o resultado non deixou lugar a dúbida: 39 en contra, 14 abstencións e 20 a favor, que coinciden cos deputados presentes do PP -faltaban Núñez Feijóo e o conselleiro Francisco Conde-, o número de socialistas e os que suman entre BNG e EN Marea, respectivamente. Ao anunciar o presidente do Parlamento, Miguel Santalices, que, en consecuencia, a constitución da comisión de investigación non procedía, asistentes na tribuna de invitados foron desaloxados mentres berraban "asasinos", "senvergonzas" y "ao cemiterio vai miña filla", entre outras exclamacións. BNG e En Marea defenderon a necesidade de crear esta comisión. "Teñen medo a coñecer a verdade? A que se coñezan as súas mentiras como o incumprimento das normativas de seguridade, como o feito de que inauguraron un AVE que non era un AVE incorrendo en publicidade enganosa, que retiraron o sistema de seguridade ERMTS na curva máis perigoso do trazado", preguntou a portavoz do BNG, Ana Pontón. Antón Sánchez, viceportavoz de En Marea, censurou que PP e PSOE estean "faltándolle ao respecto ás vítimas" ao considerar que "teñen moito que esconder". Sánchez lamentou que que "aquí non dimite ninguén".


Summary: Xavier Vence pide que os municipios "non queden só na denuncia social", senón que "estabelezan as vías necesarias para paliar os efectos nocivos das políticas antisociais da Xunta e de Madrid".

O portavoz nacional do BNG, Xavier Vence, pediu "estabelecer liñas de resposta heteroxéneas desde os concellos para combater a exclusión social" tal e como, segundo di, fai o Bloque nos concellos onde goberna, "sendo conscientes dos momentos de grave necesidade que padecen moitas familias galegas". O lídero da fronte fixo estas declaracioóns durante o encontro municipal que en Bueu analizou a situación de exclusión social e relevancia dos servizos sociais nun momento de grave crise económica. "O PP usa a crise para impor un modelo social que condena milleiros de galegos á exclusión social", di Vence Para o portavoz do BNG, "é cuestión de vontade política" cambiar esta situación e por iso tamén é tan importante que "se produzan encontros deste tipo que propician a socialización da política alternativa do BNG que se leva a cabo desde os concellos". "Cada experiencia municipal suma e achega valor engadido porque non nos quedamos só na denuncia social, senón que estabelecemos as vías necesarias e as medidas oportunas ao propor as nosas alternativas para paliar os efectos nocivos da política antisocial que xeran os gobernos neoliberais da Xunta de Galiza e o Goberno do Estado", asegura Vence, que cre que os populares "usan a crise económica para impor un modelo social que condena a milleiros de familias galegas á exclusión social". "No BNG estamos seguros de que isto se pode combater e por iso se fai tan necesario ter a vontade política para estabelecer políticas sociais de corte transversal", reivindica, antes de advertir de que "poden vir tempos peores" e de que "hai que estar preparados para dar resposta aos problemas de marxinación social". "Cada día danse casos dunha extrema violencia social, coma os desafiuzamentos, e os concellos teñen a obriga de estar ao lado dos seus veciños e veciñas en problemas", manifesta Vence, que engade que o Bloque rexeita "frontalmente o proxecto de reforma da administración local do PP, que o único que persegue é un baleirado de competencias para volver a unha recentralización do sistema, o que terá gravísimas consecuencias ao afastar das persoas, deshumanizando, as institucións".


Summary: O FROB decidirá o venres a quita aplicada aos afectados, que incrementan as protestas. O conselleiro Hernández e o delegado do Goberno foron retidos en Vigo tras os incidentes no pleno de Ponteareas deste martes.

Será o vindeiro venres cando o FROB decida cal é a quita que impón ás participacións preferentes e subordinadas de Novagalicia Banco. E será un día clave para os 60.000 afectados por estes produtos financeiros en Galicia, que coñecerán cantos dos seus aforros perderán, unha vez que o Fondo detalle como será o troco que se impoña. Sabedores de que o Banco de España xa anunciou que se aplicará unha quita de entre o 70% e o 30% sobre os cartos investidos e de que recibirán a cambio accións, milleiros de familias intensifican as súas protestas a tan só dous días de coñecer un veredito que máis que un alivio semella que será un novo golpe para as súas aspiracións. O FROB decide o venres cal será a quita que se aplicará sobre os cartos investidos Se o martes eran varios edís populares de Ponteareas os que liscaban polas fiestras ante un duro e tenso pleno polas protestas dos afectados polas preferentes, este mércores foron o conselleiro de Medio Ambiente, Agustín Hernández, e o delegado do Goberno, Samuel Juárez, os que foron retidos durante a visita das autoridades ás obras da depuradora de Vigo. A desesperación dos aforradores espállase por numerosos actos a onde acoden cargos públicos do PP, pero tamén en numerosos plenos de concellos, onde reclaman unha solución política na que perden toda esperanza. "Parece claro que solución política non vai haber ningunha", asumen xa algúns. Tras os altercados no pleno de Ponteareas, o conselleiro Hernández e o delegado do Goberno foron retidos este mércores en Vigo Ante esta tensa espera, o vicepresidente da Xunta, Alfonso Rueda, di "comprender" a desesperación, pero ao tempo condena os actos vividos en Ponteareas e en Vigo, que considera "actitudes violentas duns poucos" que poden facerlle perder a razón ao resto de afectados. Pero a preocupación é evidente. O FROB porá enriba da mesa este venres unha quita e o troco por accións destas participacións preferentes. No entanto, ningún dos afectados ten claro en que consistirá ese intercambio ao non ser Novagalicia un banco cotizado que posibilite a venda dos seus títulos. O Goberno avanzou que procura un mecanismo para que os propietarios reciban cartos en efectivo, pero non hai detalles de como será. Organizacións de consumidores e avogados recomendan non asinar o troco para non pechar a vía xudicial Ademais, organizacións de consumidores alertan dos trocos de preferentes por accións, advertindo de que asinar o acordo podería supoñer tamén aceptar algún tipo de cláusula de renuncia ou de limitación das posteriores demandas xudiciais. De feito, son tamén avogados os que recomendan non asinar ese troco, temendo que implique quedar sen vía xudicial ningunha. Mentres, as plataformas de afectados agardan a coñecer con detalle o que decida o FROB, aínda que hai colectivos que entenden que acudir ao troco non implicará sinatura ningunha. De todos os xeitos, son claros. "Non imos firmar nada porque isto non é un troco, é un roubo". Da arbitraxe, pouco agardan a estas alturas. En definitiva, demasiadas dúbidas aínda sobre un conflito que tampouco semella que acabe ben. "A partir do venres, de confirmarse o que se espera, a cousa pode ir a peor", advirten desde as colectivos de afectados. Con varios deles que permanecen pechados na Casa do Concello de Tui reuniuse este mércores o portavoz nacional do BNG, Xavier Vence, que entregou unha carta a todos eles no que se expresa o apoio do Bloque "aos aforradores estafados" e que será remitida tamén ao resto de plataformas. O BNG envía unha carta a todas as plataformas de afectados mostrando o seu apoio aos "aforradores estafados" O voceiro nacionalista asegura que os aforradores foron expropiados por unha "decisión inxusta"do Goberno do Partido Popular imposta a través dunha lei de excepción económica e aclara que o BNG sempre rexeitou "a fraude e a ilegalidade" destes produtos, ademais de culpabilizar das "condicións da quita", que será anunciada polo FROB o vindeiro venres, ao PP e á troika. Ante o anuncio do FROB deste venres, Vence reclamou "a urxente reconsideración dos acordos de conversión e canxe de preferentes subordinadas estabelecidos polo Goberno central e a devolución "integra" das cantidades "estafadas" por produtos financeiros complexos. Para Vence, a Xunta e o Banco de España tamén "fixeron a vista gorda" mentres miles de afectados e afectadas por esta estafa eran enganados con información "falaz". Así, acusou de "trileiro e mentirán" a Núñez Feijóo por consentir que a banca e as caixas xogasen coa confianza dos afectados vendéndolle falsas esperanzas con consecuencias terribles para moitas familias galegas. Vence tamén reparou na necesidade de conseguir un Parlamento galego "soberano" que poida aprobar resolucións xurídicas e eficaces "en defensa de Galiza e de todos os galegos". O voceiro nacionalita aludiu a un acordo parlamentario por "unanimidade" na Cámara galega para unha saída xusta para os afectados das preferentes, pero o noso Parlamento, afirmou, "non é soberano" e as súas resolucións non "meros brindes ao sol".


Summary: Despois de concentracións, manifestacións, escrachos ou manifestos, chega á hora da batucada para defender a cultura galega. Será o día 28 de abril no que grupos de percusión camiñarán desde a Alameda á Praza da Quintana de Compostela como unha maneira nova de se opoñer ao desmantelamento da nosa cultura.

A mediodía do día 28 sairá da Alameda de Compostela o desfile de batucada para o que están convidadas as asociacións, Aperta, Bloquinho de Xermolos, Perqtores, Kilomberos de Montealto, Gostosso Pa, Axé Percusión, Bate no cobre, Cencerro Negro e Tópico de Grelos, alén de distintas escolas de percusión, grupos afeizoados e persoas do mundo da danza. A batucada soará desde a Alameda até a Praza da Quintana onde rematará a manifestación ás 12:00 coa lectura dun manifesto. Cen percusionistas confirmaron xa a asistencia a esta macrobatucada que ten un dobre obxectivo, por unha banda que a xente goce co espectáculo e pola outra reivindicar "a necesidade de que a cultura sexa unha fonte de riqueza e crecemento accesíbel para todas as persoas".


Summary: A comunidade en redes sociais Orgullo galego lanzou este domingo a proposta de facer tendencia mundial esa proposta xunto ás que se propuxeron desde Queremos galego como #PrecisamosDoGalego.

A imposibilidade de celebrar o día 17 de maio nas rúas está a mover as redes sociais con múltiples iniciativas. Este domingo a comunidade Orgullo Galego impulsou unha proposta que busca converter en tendencia mundial o cancelo #EuFaloGalego. Esta iniciativa conta co respaldo de diversas páxinas e perfís en galego e ademais a plataforma Queremos Galego fará parte da mesma xunto con outros cancelos como #QueremosGalego ou #PrecisamosDoGalego. "Animamos a todo o tecido social do país a participar desta iniciativa", indican desde Orgullo galego. "Buscamos visibilizar a nosa lingua nas redes sociais e especialmente entre a xente moza, mais tamén apostamos por un 17 de maio de loita e reivindicación", aseguran, "xa que a situación que vive o galego non é precisamente motivo de festexo". Afirman nun comunicado que queren "combinar celebración e reivindicación, isto é, contamos cunha lingua viva e celebrámolo mais tamén somos conscientes da situación na que se atopa, atacada e discriminada en moitos ámbitos da vida". Denuncian que o goberno da Xunta "converteu o galego nunha lingua residual no sistema educativo" e por ese motivo "loitamos para que o galego non sexa residual na prensa, televisión, radio, redes sociais e sistema xudicial". Por este motivo fan un chamamento a todas as galegas e galegss "a que o domingo 17 de maio ás 12 horas, chíen en Twitter co cancelo #EuFaloGalego até conseguir facelo tendencia mundial". Da mesma maneira animan a participar das convocatorias da plataforma Queremos Galego.


Summary: Inician unha campaña informativa sobre esta entidade, coñecida polas súas recollidas de roupa en contadores instalados en moitas cidades.

Un blogue e unha conta de twitter compoñen a primeira fase dunha campaña que procura informar sobre as actividades da ONG Humana, vinculada coa organización dinamarquesa Tvind, á que os promotores da iniciativa cualifican que "rede criminal internacional que xá foi denunciada en moitos países de Europa". O blogue Contra a seita Humana/Tvind na Galiza afirma que "dende hai uns anos os contedores de recollida de roupa usada co deseño dun globo terráqueo forman parte da paisaxe urbana de moitas vilas galegas. Aparecen e desaparecen de forma irregular e mudan a súa localización". "A información que aparece neles é limitada, mas din que a roupa depositada axuda a proxectos no 3º mundo", pero engaden que en realidade "coa nosa doazón só engrosaremos a conta de benefícios Tvind" "A información que aparece neles é limitada, mas din que a roupa depositada 'axuda a proxectos no 3º mundo', din, pero engaden que en realidade "coa nosa doazón só engrosaremos a conta de benefícios Tvind". O blog conclúe que "é necesario que as galegas coñezan que os cartos obtidos das súas doazóns non chegan ao terceiro mundo e son desviadas para financiar unha seita con rexistros criminais que opera desde Dinamarca. É primordial destapar o nome e as denuncias de delitos financeiros que pesan sobre os fundadores. É fundamental concienciar para que as nosas doazóns cheguen realmente a quen as necesitan". Outras páxinas informativas denunciaron nos últimos anos a actividade de Humana en España e noutros países. Kurioso.es, por exemplo, escribía hai dous anos que "esa ropa que donas véndese probablemente a dúas mazás do contenedor nas propias tendas da ONG, ou a prezo de saldo nalgún pequeno mercado". Kurioso engadía que os principais líderes de Tvind internacional foron xulgados, e algúns condenandos, por evasión de impostos, fraude y enriquecemento ilícito, e que os non condenados fuxiron despois da sentenza para evitar el proceso de apelación. En 2001 o grupo de xornalistas dinamarqueses que destaparon o caso descubriu unhas propiedades de luxo a nome dos dirixentes da seita valoradas en máis de 6 millóns de euros. No ano 2009 recolléronse, só en Vigo, ao redor de 160.000 quilos de roupa. A maioría das veces a ONG constrúe "un escudo borroso a base de contratos e acordos coas administracións públicas ou concellarías de Medio Ambiente, denuncia Kurioso. Porén, moitos concellos e administracións están retirando todos os contedores da suposta ONG.


Summary: Unha ollada A Fondo sobre a megaminaría contaminante. Sermos Galiza publica un caderno de análise no que debullamos as consecuencias medioambientais, sociais e económicas dos proxectos mineiros que se pretenden instalar na Galiza

"A Xunta de Galiza está a traballar arreo para deixar abrir a nosa terra como quen dá por morto ao país e vende ao mellor postor as súas entrañas". Así comeza o caderno de análise que esta semana acompaña o semanario Sermos Galiza. Ás portas dunha manifestación nacional --que se prevé masiva-- contra a megaminaría contaminante, botamos unha ollada A Fondo sobre os proxectos mineiros que asolagan o país amparados nunha Xunta de Galiza que se gaba de dicir que Galiza é unha mina. Coordinado polo profesr titular de Economía Aplicada, Xoan R. Doldán, debullamos en oito páxinas os impactos da minaría sob o territorio mais tamén as súas consecuencias para o tecido socioeconómico galego dun modelo que "pretende obter enormes beneficios pasando por riba dos intereses medioambientais e da saúde das persoas", apunta Serafín González, presidente da Sociedade Galega de Historia Natural. Pola defensa do territorio publicamos este caderno de análise co que procuramos deitar luz sobre as razóns científicas, sociais, económicas, culturais, políticas... que alicerzan a loita contra a minaría salvaxe e procuramos desmontar algúns dos mantras empregados para defender os intereses das empresas transnacionais, da economía da miseria, fronte o ambiente no que vivimos e que nos dá vida.


Summary: As forzas políticas piden máis recursos após as cifras de mulleres asasinadas e aquelas que acoden aos tribunais para denunciar.

Perante a cifra de mulleres asasinadas pola violencia machista no que vai de ano na Galiza --seis, segundo os dados oficiais; 44 no conxunto do Estado español-- e das que, en situación de violencia, acudiron ao Xulgado especial de Vigo --máis de 6 mil en catro anos-- conversamos coas portavocías de Igualdade dos grupos parlamentares. Carme Adán (BNG), Carmen Iglexias (GMixto), Eva Solla (AGE), Carmen Acuña (PSOE) e Rosa Oubiña (PP) valoran en conversa con Sermos Galiza a información publicada esta semana no xornal en papel. As tres forzas políticas coinciden en reclamar "máis recursos" para combater a violencia contra as mulleres. Asemade subliñan que estes non se centren "só no plano xudicial" senón tamén no "educativo" e mesmo na información que se difunde nos medios de comunicación sociais. Rosa Oubiña (PP): "Os recursos nunca son suficientes" Porén, as forzas da oposición critican a "relaxación" que houbo "nas políticas de igualdade", nos últimos anos, o que volveu "fortes" as "prácticas machistas", asegura Carme Adán, entre a mocidade, mais non só. Así mesmo, sitúan a "falta de implicación da administración" na situación que atinxe a milleiros de mulleres na Galiza. "Por moito que neguen os recortes mesmo en prevención a realidade é teimuda", asegura Eva Solla quen lembra os testemuños recollidos durante esta lexislatura na Comisión parlamentar non permanente para o seguimento da lexislación en materia de violencia machista. Feminicidio As asasinadas "escandalizan", di Carmen Iglesias quen sitúa a "orixe" do problema en "non afrontar a realidade dos malos tratos de maneira transversal" e si como "algo secundario". Porén, embora coincidiren en que vivimos unha realidade de "alarma", afirma Carmen Acuña, o certo é que a resposta política e social está a ser practicamente nula. Carmen Iglesias (GpMixto): "A orixe disto está en non afrontar a realidade dos malos tratos como unha cuestión transversal" En dous meses foron asasinadas en Vigo 4 mulleres e "a sociedade mira para outro lado", di Iglesias. "Fai falta un cambio total a comezar polo espazo educativo e combater o feminicidio". Ese concepto xurídico, e político, é o que o BNG propón incorporar na lexislación através do Estatuto da Vítima, algo que desde o Partido Popular rexeitan por atribuír a contextos diferentes ao galego --e mesmo ao europeo-- circunscribíndoo unicamente a realidades como a Latinoamericana, a comezar por México, onde foi acuñado por Marcela Lagarde. "Queremos que a concepción da violencia machista vaia máis alá do ámbito da parella e da exparella", afirma a deputada nacionalista Carme Adán. Pola súa banda, desde o PSOE non coidan prioritario mudar a lexislación ou mesmo a estratexia de loita contra a violencia machista. "Urxe desenvolver de maneira acaída as leis que existen", asegura Carmen Acuña. "Modernizalas, incluír cousas que fagan falla mais non mentres goberne o PP". Carme Adán (BNG): "Isto non é unha lacra, é a consecuencia do machismo" Rosa Oubiña, portavoz de Igualdade do Partido Popular no Pazo do Hórreo asegura que "a Xunta é sensíbel" ao que está a acontecer e salienta que "nunca se adoptaron tantas medidas como nestes anos" para combater o que define como unha "lacra social horríbel" que se remonta a "tempos inmemoriais". Termos que rexeita polo Bloque Carme Adán, "isto non é unha lacra, é a consecuencia do machismo". De igual maneira, desde AGE, a deputada Eva Solla entende que o que se está a facer "é insuficiente". "Somos conscientes de que non imos rematar coa violencia nen co patriarcado nunha lexislatura" mais cómpren, di, medidas que garantan que "non sexa gratis asasinar mulleres". Unha labor que corresponde aos tribunais de xustiza, entre eles os específicos en violencia de xénero como o de Vigo. A súa xuíza titular, Paz Filgueira, denunciaba en Sermos Galiza, a carencia de recursos e a negativa do TSXG a asignar reforzos que permitan facer fronte aos entre 3 e 5 casos que diariamente entran no tribunal. Eva Solla (AGE): "Por moito que neguen os recortes mesmo en prevención a realidade é teimuda" Neste senso, as forzas da oposición coinciden en sinalar o discurso da xuíza. Porén, desde o Partido Popular rachan unha lanza en favor da decisión do TSXG quen "terá que determinar se é o máis urxente" en función, di Oubiña, "dos recursos disponíbeis nunha vindeira solicitude". A voceira popular de Igualdade recoñece que é "lexítimo" e "lóxico" que Filgueira reclame máis pois "os recursos nunca son suficientes". Así as cousas, acrecenta, "a loita contra a violencia de xénero non é só xudicial" senón que constitúe unha "carreira de fondo". Porén, desde o BNG preguntarán ao goberno galego sobre a situación na que se atopan os xulgados especiais e tamén aqueloutros ordinarios a respeito da violencia contra as mulleres, avanza Carme Adán. Así mesmo, desde o PSOE "pedimos, entre outras moitas cousas, que se poña en marcha un protocolo de actuación" para aqueles casos en que a muller decide retirar a denuncia" á fin de que a xustiza "non se desentenda". Tamén, reclaman "formación", unha demanda na que coinciden todas as forzas da oposición e que fan extensíbel para alén da xustiza ao ámbito sanitario e tamén policial.


Summary: O blog 'Aldeias de Ordes' do preso independentista Carlos C. Varela recibiu xa centos de visitas desde a súa posta en andamento co inicio de 2018.

Xeografía, historia, cultura popular,paisaxe e paisanaxe, retrato sociolóxico… O blog 'Aldeias de Ordes' é unha gran graneira aberta na que, a través da toponimia deste concello da comarca ordense, podemos entrar e saír, pasear e demorar, nas historias que contén cada unha das entradas. O blog activouse o 1 de xaneiro e en apernas tres días recibiu 1.500 visitas. Unha das peculiaridades de 'Aldeias de Ordes' é a que se explicita no propio acompañamento do nome "O blogue de Carlos C. Varela sobre toponímia ordense". Carlos Calvo Varela é un independentista que leva cinco anos preso a actualmente cumpre condena a case 300 quilómetros do seu fogar, en Villabona (Asturies). Filósofo, antropólogo, ativista social e xornalista, colaborador de varios meios, entre eles Sermos Galiza, naceu en Loureda (Ordes) en 1988. Foi condenado en 2014 a 7 anos de prisión por colaboración con Resistencia Galega. Desde a súa posta en andamento publicou xa varios post ("… ali mesmo ao pé de Lagos", O silêncio dos primeiros reis) e achegas, tamén en Facebook. Os topónimos de Ordes dan pé a Carlos Calvo Varela para falar de historia, linaxes, lusofonía e moito máis…


Summary: Bruxelas cuestiona a legalidada da comisión cuxo informe limita as responsabilidades do sinistro de Angrois ao maquinista, afirman os nacionalistas.

O BNG quere que a Axencia Ferroviaria europea faga público o seu informe sobre o sinistro de Angrois, ao tempo que lembrou que a Comisión europea ten aberto un procedemento de infración contra o Estado español por vulnerar a directiva de seguridade ferroviaria no que atinxe á independencia da Comisión de investigación de accidentes ferroviarios (CIAF). Ana Miranda, portavoz do BNG en Bruxelas, lamentou que a Axencia Ferroviaria europea non faga público o informe, un documento que nace do compromiso adquirido para coas vítimas do sinistro e as súas familias nunha viaxe que fixeron, coa delegación do BNG, a Bruxelas. Miranda lembrou que o artigo 21 da directiva europea de seguridade ferroviaria establécese que os integrantes dos órganos de investigación de sinistros ferroviarios deben ser independentes, mais a CIAF non o é. Todos os cargos deste organismo son nomeados polo Ministerio de Fomento, mesmo a súa sede está neste ministerio e hai un vencello entre investigador e investigado. "Ese informe pode mudar o curso da investigación xudicial e o curso das responsabilidades políticas", salientou a portavoz en Bruxelas, Ana Miranda. Este procedemento abriuse en 2012, sinala o BNG, por realizar o Estado unha transposición "mala" da directiva de seguridade ferroviaria, pois detectou "erros e vicios" que non concordan coa normativa da UE. Por iso, os nacionalistas partillan coas vítimas a opinión de que o informe da CIAF non é independente. Presións Así, se ben o informe da Axencia ferroviaria xa está finalizado, négaselle o acceso ao mesmo ás vítimas do sinistro, o que Ana Miranda entende como "moi grave" pois son parte afectada e o contido do informe pode variar a investigación de se confirmar que non houbo i9ndependencia na CIAF. Lembrou que hai dúas denuncias presentadas na Comisión de peticións do Parlamento europea, e que se van tratar antes do verán. A Comisión europea comprometeuse a dar unha resposta ao BNG entre o 24 e 25 de maio sobre se poderá acceder este mes ao informe. Miranda indicou que o Parlamento galego debe pedir oficialmente ese documento á Comisión europea. A preguntas dos xornalistas sobre se considera que hai presións de PP e PSOE para que non se fagan públicos eses informes, a portavoz do BNG en Europa considera que "presións debe haber". A portavoz nacional, Ana Pontón, dico que este tema é de "gran importancia" pois estamos a falar da "falla de independencia" nunha investigación que orixinou o falecemento de 81 persoas. Demandou a necesidade dunha comisión parlamentar que depure responsabilidades políticas á par dunha comisión técnica verdadeiramente independente. "A xustiza só pode erixirse sobre a verdade e sobre o fin da impunidade".


Summary: O deputado de Galicia en Común afirmou no Congreso que este Goberno de coalición "vai gobernar tamén na Galiza"

O portavoz de Galicia en Común no Congreso, Antón Gómez-Reino, defendeu este sábado na primeira sesión do debate de investidura que se celebra no Congreso que Galiza "estará no vindeiro Goberno". "En campaña dixemos que o noso país, Galiza, tiña que estar no vindeiro Goberno do Estado. E Galicia vai estar", sinalou. Gómez-Reino incidiu en que "Galiza está presente no programa de Goberno cando falamos da suba das pensións e do salario mínimo interprofesional, da derogación da reforma laboral e da LOMCE, ou da coñecida como 'lei Mordaza', de acabar do copago farmacéutico e non permitir que pechen unidades de asistencia ao partido como a de Verín". "Pero tamén cando falamos do compromiso xa firme para recuperar o Pazo de Meirás; o programa de retorno de persoas emigradas a Galicia; de mulleres e rural, co compromiso para activar a lei de titularidade compartida; de loita contra os incendios; o saneamento das nosas rías; do plan de desenvolvemento industrial e do estatuto electrointensivo, para Alcoa e Ferroatlántica, entre outras", detallou Gómez-Reino. O portavoz de Galicia en Común avanzou que este Goberno de coalición estará máis comprometido con Galiza, "cando falamos do compromiso que conseguimos arrancar para a ratificación do convenio 188 da OIT que vai mellorar a vida de máis de 11.000 galegos e galegas que viven do mar". "O Goberno de coalición que imos iniciar no Estado é o Goberno que a partir deste outono vai gobernar tamén na Galiza", aseverou Gómez-Reino. Así mesmo, o deputado resaltou "o ilusionante desafío histórico", pero tamén "a ofensiva bárbara da dereita", e fixo un chamado á "calma" e á "mobilización cívica" para defender a democracia.


Summary: Coa actual proposta presentada pola Comisión Europea, o país vería recudida a súa asignación dos 5.700 até os 1.150 millóns para o periodo 2014-2020. A formación frontista lamenta "a inactividade" da Xunta nunha cuestión que consideran "vital"

Coa actual proposta presentada no Parlamento Europeo pola Comisión Europea, Galiza vería reducida de 5.700 a 1.150 millóns de euros os recursos que lle correponderían como fondos estruturais e de cohesión para o periodo 2014-2020. Así o explicaron esta segunda feira a eurodeputada Ana Miranda e a voceira do BNG no Parlamento galego, Ana Pontón, nunha rolda de prensa en que consideraron "inaceptábel e inasumíbel" a cifra asignada ao noso país na distribución dos Fondos Comunitarios. Así, a formación frontista estabelece como obxectivo que reciba 2/3 dos fondos asignados na actualidade.Tanto Miranda coma Pontón lamentaron "a inactividade" da Xunta nunha cuestión "vital", e explicaron as iniciativas que o BNG presentará en ambas as dúas cámaras para que Galiza siga a manter unha parte substancial destes recursos. Piden que o articulado que estabelece a distribución do financiamento recolla "con absoluta claridade que os territorios que saian por primeira vez da categoría de Rexións menos favorecidas sigan a percibir alomenos 2/3 da asignación que perciben no período actual 2007-2013". Segundo explicou Ana Miranda, Galiza non encaixa neste momento na nova categoría de Rexión en Transición, ao superar o 90% de media do PIB da UE dos 27. E non encaixa tampouco no concepto de rede de seguridade ou aterraxe suave, porque non reúne os requisitos fixados na proposta da Comisión Europea para se amparar nesa vía. O BNG tamén reclamará con emendas "a xestión íntegra do 100% dos fondos comunitarios" que lle correspondan a Galiza "igual que xa fan territorios coma Gales, Escocia ou Flandes", segundo indicou a eurodeputada nacionalista. "O Estado español aprópiase agora do 50% dos fondos que nos corresponden, porcentaxe que sobe ao 80% no caso do Fondo Social Europeo. Galiza debe decidir o destino deses recursos, para evitar que financen obras coma a T-4", engadiu Ana Pontón, quen aclarou tamén que o BNG reclaramá "unha aplicación flexíbel" dos obxectivos en que podemos investir os fondos comunitarios. Ao figurar como 'rexión rica', só é posíbel investir en 3 obxectivos. Mais o BNG solicita que os recursos de Galiza poidan ter outros destinos, como a creación de emprego, o investimento medioambiental, o transporte ou a cohesión social, ao entender que, como explica Miranda, "as nosas necesidades non son as de Baviera, por máis que pasemos a estar na mesma categoría segundo as estatísticas".


Summary: "Tivemos no silencio nas aulas públicas de sexto de primaria a demostración práctica de que existe unha clara e rotunda posición cidadá contraria á LOMCE", sinalan.

A Confederación Anpas Galegas coida que a resposta das familias ao chamamento lanzado pola Plataforma galega en defensa do ensino público con motivo da reválida de 6º curso iniciada na cuarta feira foi "directa" e "sen fisuras". O colectivo ve na ausencia do 80% do alumnado --o 40% segundo a Xunta-- unha evidencia de que "Galiza dixo non" á implantación da LOMCE e "a todo o que representa e intenta implantar", sinalan nun comunicado de imprensa. Anpas Galegas sinala que as cifras de seguimento terían sido maiores "se non houbera en moitos casos problemas de conciliación familiar" Neste senso, Anpas Galegas quixo transmitir os seus parabéns ás familias así como o seu "orgullo" de "pertencer a un País que soubo dicir en público outra vez que isto non é o que queremos na educación da nosa xuventude". E é que nalgúns centros de ensino, subliñan, da Costa da Morte o nivel de abstención foi do 90% de acordo coas cifras que recompilaron ao longo da xornada sendo a media do 80%. Unhas cifras que tildan de "abraiantes" e que, aseguran, terían sido maiores "se non houbera en moitos casos problemas de conciliación familiar". "Este é un argumento que tería que facer pensar aos nosos representantes públicos, e tería que facerlles pensar que non están representando a ninguén cando tentan levar adiante políticas clasistas e diferenzadoras, excluíntes e segregadoras, como as que significa a LOMCE", remarcan.


Cando en 2017 Fomento reduciu á metade a compensación a Audasa e eximiu de contribuír ao Goberno galego, Feijóo cuantificou nesa cifra o que se ía aforrar, pero o alto tribunal anula agora aquela decisión"Todos os galegos nos liberamos da obriga de destinar a ese fin 400 millóns de euros ata o remate da concesión". Esa foi a valoración que fixo o presidente Feijóo cando en 2017 o Ministerio de Fomento, daquela encabezado polo popular Íñigo de la Serna, reduciu unilateralmente á metade e asumiu en solitario a compensación que Goberno central e Xunta viñan pagando a medias a Audasa desde que en 2006, co PSOE na Moncloa e San Caetano, se suprimiron para os usuarios as peaxes de Rande e A Barcala. Agora o Supremo anula aquela decisión, obriga ao Estado a pagar a Audasa o que deixou de cobrar neste tempo e abre a porta a que o Goberno central reclame á Xunta que volva a achegar a metade desa compensación, que segundo Feijóo sumaría os anteditos 400 millóns ata o remate da concesión en 2048. O Supremo, di textualmente a sentenza, condena ao Estado a pagar "sen prexuízo do dereito que poida asistirlle fronte á Administración da Comunidade Autónoma de Galicia como consecuencia dos efectos que poidan derivarse dos compromisos acordados no ano 2006". Isto é, agora queda na man do Estado reclamar ou non á Xunta que asuma a metade da compensación como aceptara en 2006.A Xunta presentou a decisión de Fomento en 2017 agora anulada polo Supremo como un logro das súas xestións que compensaría o veto á transferencia da autoestradaA decisión de Fomento en 2017, anulada agora polo Supremo, de reducir a compensación a Audasa e asumila en solitario, foi tomada en plena polémica pola reiterada negativa do Goberno central a sequera debater a transferencia a Galicia da xestión da AP-9 reclamada de xeito unánime polo Parlamento galego. Naquel contexto, a Xunta presentou a decisión de Fomento como un logro das súas xestións que compensaría o veto á transferencia. E salientou que así un ministro popular puña fin á obriga establecida polos socialistas en 2006 de que Galicia achegase a metade da compensación a pagar a Audasa por liberar esas peaxes. Durante anos a Xunta consignou nos seus orzamentos 200 millóns menos dos 400 necesarios segundo Feijóo para pagar a Audasa a parte galega da compensación Ese custe para Galicia foi de 4,67 millóns de euros en 2007, o primeiro ano íntegro en que se aplicou a supresión da peaxe, pero xa rondaba os 7 millóns cando Fomento decidiu modificar o xeito de cálculo argumentando que se producira un efecto chamada do tráfico e Audasa estaba a obter un "enriquecemento inxusto". Durante todo ese tempo, a Xunta consignou nos seus orzamentos a previsión de que a súa parte da compensación ata o remate da concesión de Audasa en 2048 sumaría preto de 200 millóns de euros, pero o Consello de Contas sempre considerou que esa cifra era escasa. Aínda no último informe dispoñible de Contas, o correspondente a 2016, o ente fiscalizador afeaba á Xunta a "infraestimación dos compromisos coa empresa Audasa pola supresión da peaxe, xa que de novo as previsións resultaron ser inferiores ao gasto realmente producido". A Xunta xa ten pendente unha débeda de 2.000 millóns a pagar nos próximos anos só polas autovías de peaxe na sombra de titularidade galegaA "infraestimación" producida entre 2006 e 2016 constatou que a cifra duns 200 millóns a pagar pola Xunta ata 2048 era escasa, pero tampouco permitía chegar aos 400 millóns calculados posteriormente por Feijóo. Cando este diario preguntou daquela ao Goberno galego por esa disparidade de cálculos, a Xunta argumentou que a cifra ofrecida polo presidente non era ningunha esaxeración, que efectivamente Contas tiña razón en que se "infraestimara" a débeda futura e que o incremento ata os 400 millóns se debía a unha auditoría realizada por Fomento que Feijóo daba por boa.De ter que volver a asumir agora esa débeda futura, os 400 millóns cuantificados por Feijóo sumaríanse aos arredor de 2.000 millóns que a Xunta xa ten pendentes de pagar nos próximos anos só polas autovías de peaxe na sombra de titularidade galega.